-----------------------------------------------------------------------
  1. ปัจจัยความเสี่ยง

  -----------------------------------------------------------------------

บริษัทฯ และกลุ่มบริษัท มีการบริหารความเสี่ยงทางธุรกิจภายใต้คณะกรรมการกลุ่มต่างๆ
เพื่อให้ครอบคลุมในทุกๆ ด้านที่อาจจะมีความเสี่ยง
โดยจัดการให้เป็นไปอย่างมีประสิทธิภาพและทันต่อสถานการณ์การเปลี่ยนแปลงภายในและภายนอกองค์กร
เช่น คณะกรรมการบริหารความเสี่ยง (Risk Management Committee)
ที่มีการประชุมทุกไตรมาส
รวมถึงการรายงานและติดตามผลการบริหารความเสี่ยงของแต่ละหน่วยธุรกิจที่จัดให้มีการประชุมเป็นประจำทุกเดือน
คณะกรรมการ Financial Management Committee ที่มีการประชุมทุกเดือน นอกจากนี้บริษัทฯ
ได้ติดตามดูแล วิเคราะห์ และบริหารความเสี่ยงในระดับปฏิบัติงาน
โดยมีการรายงานความคืบหน้าเป็นประจำทุกเดือน

1.  ความเสี่ยงทางการเงิน

ความเสี่ยงจากอัตราแลกเปลี่ยน

  บริษัทฯ
  มีการบริหารความเสี่ยงเพื่อลดผลกระทบจากความผันผวนของอัตราแลกเปลี่ยนทั้งที่ระดับบริษัทฯ
  และระดับกลุ่มบริษัท โดยการสร้างสมดุลของสินทรัพย์และหนี้สินที่เป็นสกุลเงินต่างประเทศ
  (Natural Hedging) ในการดำเนินธุรกิจทั้งในประเทศไทย สาธารณรัฐอินโดนีเซีย
  และสาธารณรัฐประชาชนจีน รวมถึงมีการใช้เครื่องมือทางการเงินตามความเหมาะสมแล้วแต่กรณี

  ณ วันที่ 31 ธันวาคม พ.ศ. 2551 บริษัทฯ มีหนี้สินที่เป็นสกุลเงินบาทในสัดส่วนร้อยละ 82
  หนี้สินที่เป็นสกุลเงินดอลลาร์สหรัฐฯ ในสัดส่วนร้อยละ 10
  และที่เป็นสกุลเงินหยวนในสัดส่วนร้อยละ 8
  ทั้งนี้ได้มีการปรับสัดส่วนการทำสัญญาซื้อขายเงินตราต่างประเทศล่วงหน้าให้มีสัดส่วนที่เหมาะสมกับสินทรัพย์และหนี้สินที่เป็นเงินตราต่างประเทศ
  ที่มีอยู่ เพื่อให้สอดคล้องกับแนวโน้มและตามสถานการณ์นั้นๆ
  รวมไปถึงการจัดสรรรายได้ที่เป็นสกุลต่างประเทศในสัดส่วนที่เหมาะสม (Natural hedge)
  เพื่อใช้ในการลงทุนต่อในต่างประเทศ
  ซึ่งช่วยให้การบริหารความเสี่ยงมีความคล่องตัวและลดผลกระทบลงได้

  นอกจากนี้
  กลุ่มบริษัทในสาธารณรัฐอินโดนีเซียมีการบริหารความเสี่ยงด้วยการทำการแลกเปลี่ยนสกุลเงินดอลลาร์สหรัฐฯ
  กับเงินสกุลอินโดนีเซียรูเปียะห์ระหว่างบริษัทภายในกลุ่มกันเอง รวมถึงซื้อขายเงินดอลลาร์สหรัฐฯ
  ล่วงหน้าตามประมาณการรายได้และค่าใช้จ่าย
  เพื่อลดผลกระทบจากความผันผวนของเงินสกุลดอลลาร์สหรัฐฯ
  เทียบกับเงินสกุลอินโดนีเซียรูเปียะห์

ความเสี่ยงจากอัตราดอกเบี้ย

  บริษัทฯ มีการบริหารความเสี่ยงจากอัตราดอกเบี้ย
  โดยมีเป้าหมายให้ความเสี่ยงอยู่ในระดับที่เหมาะสมกับสถานการณ์
  และมีการติดตามแนวโน้มของอัตราดอกเบี้ยในตลาดโลกและในประเทศไทย
  และทำการจัดสรรเงินกู้ทั้งระยะสั้นและระยะยาว
  ทั้งในส่วนที่เป็นอัตราดอกเบี้ยคงที่และอัตราดอกเบี้ยลอยตัวในสัดส่วนที่สอดคล้องกับประเภทการลงทุนของกิจการ
  รวมถึงมีการใช้เครื่องมือทางการเงิน เช่น Interest rate Swap
  ในการบริหารเพื่อลดความเสี่ยงจากอัตราดอกเบี้ยแล้วแต่กรณี

  ณ วันที่ 31 ธันวาคม พ.ศ. 2551 บริษัทฯ
  มีสัดส่วนเงินกู้อัตราดอกเบี้ยคงที่และอัตราดอกเบี้ยลอยตัวอยู่ที่ร้อยละ 28 และ 72 ตามลำดับ

ความเสี่ยงจากราคาถ่านหินและราคาน้ำมัน

  กลุ่มบริษัทมีการบริหารความเสี่ยงด้านราคาถ่านหินซึ่งมีผลกระทบกับรายได้และราคาน้ำมัน
  ซึ่งมีผลกระทบกับต้นทุน โดยใช้เครื่องมือประเภทอนุพันธ์ทางการเงินในการขายถ่านหินล่วงหน้า
  (Coal Swap) และซื้อน้ำมันล่วงหน้า (Gas oil Swap) บางส่วน
  เพื่อช่วยลดความผันผวนของผลประกอบการจากธุรกิจถ่านหินได้
  ภายใต้การจัดการโดยคณะกรรมการบริหารความเสี่ยงราคาถ่านหินและราคาน้ำมัน (Commodity
  Risk Management Committee)
  เพื่อพิจารณาการบริหารความเสี่ยงจากราคาถ่านหินและราคาน้ำมันของกลุ่มบริษัท

2.  ความเสี่ยงในธุรกิจถ่านหิน

  (ก) ความเสี่ยงด้านความผันผวนของราคาถ่านหิน

  ราคาถ่านหินในตลาดโลกมีความผันผวนมากขึ้นโดยเฉพาะในปี พ.ศ. 2551
  ที่ราคาถ่านหินปรับตัวขึ้นไปอยู่ในระดับสูงสุดเป็นประวัติการณ์ในช่วงกลางปี
  ก่อนที่จะปรับตัวลดลงอย่างรวดเร็วในช่วงปลายปีจากวิกฤติการเงินโลก
  ราคาถ่านหินในตลาดโลกมิได้ขึ้นกับสภาวะของอุปสงค์อุปทาน (Demand & Supply) เท่านั้น
  แต่การซื้อขายถ่านหินล่วงหน้าในตลาดอนุพันธ์ก็มีผลกระทบต่อราคาซื้อขายถ่านหินในตลาดโลกเช่นกัน
  ทำให้วิกฤติการเงินโลกที่เกิดขึ้นส่งผลกระทบต่อการเปลี่ยนแปลงราคาถ่านหินอย่างรวดเร็ว
  ความผันผวนของราคาที่มีมากขึ้นนับเป็นปัจจัยเสี่ยงหลักที่ส่งผลกระทบต่อรายได้ของผู้ผลิตถ่านหินอย่างบริษัทฯ
  ค่อนข้างมากในการบริหารความเสี่ยงดังกล่าว บริษัทฯ
  ได้ติดตามและประเมินสภาวะตลาดถ่านหินและแนวโน้มราคา
  เพื่อเลือกช่วงเวลาที่เหมาะสมในการตกลงราคาซื้อขายถ่านหินกับลูกค้าที่ทำสัญญาไว้กับบริษัทฯ
  โดยจะมีการกระจายการตกลงราคาออกไปในช่วงต่างๆ ของปี
  พร้อมทั้งมีการปรับสัดส่วนการขายถ่านหินแบบราคาคงที่และแบบราคาแปรผันตามราคาตลาดโลก
  (Index Link) ให้เหมาะสมกับสภาวะตลาดในขณะนั้น เพื่อให้ได้ราคาจำหน่ายที่ดี
  และมีความแน่นอนมากขึ้นเรื่องรายได้

  (ข) ความเสี่ยงในด้านการส่งมอบสินค้า

  ความเสี่ยงในด้านการส่งมอบสินค้ามักจะเกิดจากเหตุสุดวิสัยเป็นส่วนใหญ่ เช่น
  เกิดฝนตกหนักที่เหมืองจนไม่สามารถผลิตถ่านหินได้
  การเกิดอุบัติเหตุขนาดใหญ่จนทำให้เครื่องจักรเสียหายมาก เป็นต้น
  ซึ่งจะทำให้ไม่มีสินค้าที่จะส่งมอบให้ลูกค้า
  ความเสี่ยงที่จะเกิดขึ้นก็คือการเสียค่าปรับให้กับเรือที่มาจอดรอรับสินค้า (Demurrage)
  อย่างไรก็ตามความเสี่ยงนี้ก็เป็นความเสี่ยงที่สามารถจำกัดขอบเขตความเสียหายได้ โดยบริษัทฯ
  จะเจรจากับลูกค้าขอให้ส่งเรือลำดังกล่าวไปรับถ่านหินที่ท่าเรืออื่นก่อน
  และเจรจาขอเลื่อนกำหนดการส่งมอบถ่านหินออกไปจนกว่าการผลิตถ่านหินของบริษัทฯ
  จะสามารถดำเนินการได้อีกครั้ง ปัจจุบันบริษัทฯ ได้จัดทำระบบติดตามข้อมูลการผลิต
  การขนส่งถ่านหิน ทำให้ทราบปริมาณการผลิต คุณภาพ และสต๊อกถ่านหินอยู่ตลอดเวลา
  ซึ่งสามารถทำการปรับเปลี่ยนกำหนดการส่งมอบถ่านหินล่วงหน้าได้
  ทำให้ความเสี่ยงในด้านการส่งมอบสินค้าลดลง

  (ค) ความเสี่ยงจากการดำเนินงานและขนส่งที่ท่าเรือในสาธารณรัฐอินโดนีเซีย

  ความเสี่ยงจากการหยุดขนถ่ายถ่านหินของท่าเรือบอนตัง อันเนื่องมาจากการเกิดอุบัติเหตุนั้น
  บริษัทฯ ได้ทำประกันภัยความเสี่ยงของท่าเรือบอนตังไว้แล้ว
  หากเกิดอุบัติเหตุจนไม่สามารถขนถ่ายถ่านหินได้ บริษัทฯ จะได้รับการชดเชยจากบริษัทประกันภัย
  สำหรับความเสี่ยงจากเครื่องจักรชำรุดนั้น บริษัทฯ ได้มีการจัดทำแผนการซ่อมบำรุง
  โดยเน้นไปที่การทำ Preventive maintenance
  การพัฒนาทักษะของหน่วยงานซ่อมบำรุงอย่างต่อเนื่อง การจัดให้มี critical spare part
  อย่างเพียงพอ ซึ่งทำให้การซ่อมแซมใช้เวลาสั้นและมีผลกระทบต่อการดำเนินงานน้อย
  อย่างไรก็ตามหากเกิดเหตุสุดวิสัยจนทำให้ท่าเรือขนถ่ายถ่านหินต้องหยุดทำงาน บริษัทฯ
  ได้มีการจัดทำแผนงานฉุกเฉินเพื่อรองรับสถานการณ์ดังกล่าวไว้แล้ว
  โดยการนำถ่านหินขนถ่ายลงเรือลำเลียงขนาดเล็กแล้วไปขนถ่ายขึ้นเรือบรรทุกถ่านหินขนาดใหญ่กลางทะเล
  หรือไปใช้ท่าเรืออื่นชั่วคราวเพื่อให้กระทบกับการส่งมอบถ่านหินให้ลูกค้าน้อย

  (ง) ความเสี่ยงด้านความผันผวนของต้นทุนการผลิต

  น้ำมันดีเซลจัดเป็นต้นทุนหลักในการผลิตถ่านหิน
  เนื่องจากเป็นเชื้อเพลิงสำหรับเครื่องจักรหลักในการขุดขนหน้าดินและถ่านหิน
  ดังนั้นความผันผวนของราคาน้ำมันในตลาดโลกจะส่งผลกระทบกับต้นทุนการผลิตถ่านหินค่อนข้างมากบริษัทฯ
  จึงได้บริหารความเสี่ยงดังกล่าว
  โดยการติดตามและวิเคราะห์ความเคลื่อนไหวของราคาน้ำมันในตลาดโลก
  เพื่อนำมาวางแผนการจัดซื้อน้ำมันเชื้อเพลิง
  การวางแผนการผลิตเพื่อลดการพึ่งพาการใช้น้ำมันเชื้อเพลิง
  รวมถึงการส่งเสริมเพิ่มประสิทธิภาพในการใช้เชื้อเพลิงโดยรวม
  และในระยะยาวได้ทำการศึกษาเพื่อลดการใช้เครื่องจักรที่ใช้น้ำมันเป็นเชื้อเพลิงลง
  น้ำมันดีเซลยังจัดเป็นต้นทุนหลักในการลำเลียงถ่านหินจากเหมืองมายังท่าเรือ ซึ่งขณะนี้บริษัทฯ
  อยู่ระหว่างการศึกษาความเหมาะสมในการใช้น้ำมันเตาทดแทนน้ำมันดีเซลในเรือลำเลียงถ่านหิน
  เพราะน้ำมันเตามีราคาต่ำกว่าและมีความผันผวนทางด้านราคาน้อยกว่าน้ำมันดีเซล
  อันจะเป็นการลดต้นทุนการขนส่งถ่านหินและลดความผันผวนของต้นทุนการขนส่งในระยะยาว

  (จ) ความเสี่ยงด้านการเปลี่ยนแปลงปริมาณสำรองถ่านหิน

  ปริมาณสำรองถ่านหินขึ้นกับข้อมูลจากการสำรวจ
  หากมีการทำการสำรวจเพิ่มเติมและได้ข้อมูลเพิ่มจากเดิมอาจจะทำให้ปริมาณสำรองถ่านหินของบริษัทฯ
  เพิ่มขึ้นหรือลดลงก็ได้ อย่างไรก็ดีบริษัทฯ
  ได้ทำการสำรวจหาปริมาณสำรองถ่านหินเพิ่มเติมอย่างต่อเนื่อง
  โดยเฉพาะในบริเวณพื้นที่ประทานบัตรของบริษัทฯ ที่ยังไม่ได้ทำเหมือง บริษัทฯ
  คงดำเนินการหาแหล่งถ่านหินแหล่งใหม่เพิ่มเติมอยู่ตลอดเวลา เพื่อให้มั่นใจได้ว่าบริษัทฯ
  จะสามารถตอบสนองความต้องการของลูกค้าได้อย่างยาวนาน

(6) ความเสี่ยงด้านการดำเนินงานของผู้รับเหมา

  การทำเหมืองของบริษัทฯ ใช้วิธีการว่าจ้างผู้รับเหมาในการเปิดหน้าดินและขนถ่านหิน
  หากผู้รับเหมาไม่สามารถดำเนินงานได้ตามแผนอันเนื่องมาจากปัญหาต่างๆ เช่น
  เครื่องจักรไม่เข้ามาตามกำหนด การซ่อมบำรุงไม่ได้มาตรฐาน การดำเนินงานที่ขาดประสิทธิภาพ
  มีปัญหาแรงงาน เป็นต้น ย่อมส่งผลกระทบถึงการผลิตถ่านหินของบริษัทฯ
  ในการป้องกันปัญหานี้ทางบริษัทฯ ได้คัดเลือกผู้รับเหมาที่มีความน่าเชื่อถือ มีประวัติการทำงานที่ดี
  โดยทำสัญญาว่าจ้างระยะกลางและระยะยาวเพื่อให้ผู้รับเหมามีความคุ้มค่าในการลงทุนเครื่องจักรใหม่
  นอกจากนี้บริษัทฯ ได้ดำเนินงานเปิดหน้าดินและขนถ่านหินเองบางส่วน
  เพื่อลดการพึ่งพาผู้รับเหมาลง ทำให้สามารถลดความเสี่ยงด้านการดำเนินงานของผู้รับเหมาลงได้

1.  ความเสี่ยงในธุรกิจไฟฟ้า

  การลงทุนในธุรกิจไฟฟ้าภายในประเทศของบริษัทฯ
  จัดว่าเป็นการลงทุนในธุรกิจที่มีความเสี่ยงค่อนข้างต่ำเมื่อมีการบริหารสัญญาที่ดี
  ในขณะที่มีระดับผลตอบแทนที่มั่นคง
  เนื่องจากไม่มีความเสี่ยงในเรื่องการตลาดและราคาขายเพราะมีการระบุไว้อย่างชัดเจนในสัญญาซื้อขายไฟฟ้าระยะยาวกับการไฟฟ้าฝ่ายผลิตแห่งประเทศไทย
  โดยมีการกำหนดปริมาณรับซื้อไฟฟ้าที่แน่นอน (ตามกำลังการผลิตที่มีอยู่)
  และมีการกำหนดโครงสร้างของราคาค่าไฟฟ้าที่สามารถปรับได้ตามราคาเชื้อเพลิง
  และอัตราแลกเปลี่ยนเงินบาทในขณะนั้นๆ

  สำหรับความเสี่ยงในธุรกิจไฟฟ้าในสาธารณรัฐประชาชนจีนนั้น
  ถือว่ามีความเสี่ยงสูงกว่าธุรกิจไฟฟ้าในประเทศไทย
  อย่างไรก็ตามโรงไฟฟ้าพลังงานความร้อนร่วมจะได้รับการส่งเสริมจากรัฐบาล
  มีประสิทธิภาพสูงกว่าโรงไฟฟ้าทั่วๆ ไป
  ได้รับสิทธิพิเศษในการขายไอน้ำและความร้อนในเขตพื้นที่ที่ได้รับอนุญาต
  รวมทั้งการประกันการขายไฟฟ้าให้กับการไฟฟ้าท้องถิ่น
  ซึ่งเป็นปัจจัยสำคัญที่สามารถนำมาใช้ในการบริหารความเสี่ยง

  ความเสี่ยงอื่นๆ ของธุรกิจไฟฟ้า เป็นความเสี่ยงทั่วไปในการดำเนินธุรกิจ เช่น
  การดูแลรักษาเครื่องจักรเพื่อเพิ่มประสิทธิภาพของโรงไฟฟ้า การบริหารต้นทุน เช่น
  เชื้อเพลิงถ่านหิน ประสิทธิภาพของการจัดการโดยรวม ความมั่นคงของลูกค้าไอน้ำ
  และการประสานงานกับชุมชนและหน่วยงานรัฐบาลท้องถิ่น เป็นต้น
  นอกจากนี้จากนโยบายการเพิ่มประสิทธิภาพในการใช้พลังงานของรัฐบาลสาธารณรัฐประชาชนจีน
  ทำให้มีการปรับปรุงกฎเกณฑ์ต่างๆ ที่เกี่ยวข้อง
  อาจมีผลกระทบต่อการดำเนินการของธุรกิจไฟฟ้าในสาธารณรัฐประชาชนจีนบ้าง สำหรับในช่วงปี
  พ.ศ. 2551 ที่ผ่านมามีความเสี่ยงอันเนื่องมาจากราคาค่าเชื้อเพลิงถ่านหินที่เพิ่มขึ้นอย่างมาก
  ในขณะที่ราคาค่าไฟฟ้าไม่สามารถปรับตามต้นทุนเชื้อเพลิงที่เพิ่มขึ้น
  ทำให้บริษัทผู้ผลิตไฟฟ้าในสาธารณรัฐประชาชนจีนเกือบทั้งหมดประสบปัญหาภาวะขาดทุน
  อย่างไรก็ตามสถานการณ์ได้คลี่คลายลงในช่วง 2 เดือนสุดท้ายของปี พ.ศ. 2551
  หลังจากที่รัฐบาลประกาศปรับราคาค่าไฟฟ้าขึ้น 2 ครั้ง และราคาถ่านหินปรับตัวลดลง

1.4 ความเสี่ยงจากการเปลี่ยนแปลงทางการเมืองในสาธารณรัฐอินโดนีเซีย

บริษัทฯ ได้จัดให้มีความคุ้มครองเพื่อป้องกันความเสียหายต่อเงินลงทุนของบริษัทฯ จำนวน 200
ล้านเหรียญสหรัฐฯ ซึ่งเป็นการคุ้มครองในส่วนของสินทรัพย์ในบริษัทย่อยในสาธารณรัฐอินโดนีเซีย
สินทรัพย์ที่บริษัทฯ ได้จัดทำความคุ้มครองความเสียหายประกอบด้วยเงินลงทุนในบริษัทดังต่อไปนี้

1.  PT. Centralink Wisesa International (บริษัทโฮลดิ้ง)

2.  PT. Indo Tambangraya Megah ( บริษัทโฮลดิ้งและจำหน่ายถ่านหิน)

3.  PT. Jorong Barutama Greston (ดำเนินธุรกิจผลิตและจำหน่าย - เหมือง Jorong)

4.  PT. Trubaindo Coal Mining (ดำเนินธุรกิจผลิตและจำหน่าย - เหมือง Trubaindo)

5.  PT. Kitadin (ดำเนินธุรกิจผลิตและจำหน่าย - เหมือง Kitadin)

6.  PT. Indominco Mandiri (ดำเนินธุรกิจผลิตและจำหน่าย - เหมือง Indominco)

7.  PT. Bharinto Ekatama (ดำเนินธุรกิจผลิตและจำหน่าย - เหมือง Bharinto)

1.5 ความเสี่ยงจากการเปลี่ยนแปลงกฎเกณฑ์และนโยบายในประเทศที่บริษัทฯ ลงทุน

  จากการที่บริษัทฯ ดำเนินธุรกิจส่วนใหญ่อยู่ในต่างประเทศ ได้แก่สาธารณรัฐอินโดนีเซีย
  และสาธารณรัฐประชาชนจีน ทำให้บริษัทฯ
  เผชิญกับความเสี่ยงในการเปลี่ยนแปลงกฎระเบียบและนโยบายภายในของแต่ละประเทศ
  ซึ่งการเปลี่ยนแปลงที่เกิดขึ้นอาจกระทบต่อการดำเนินงานของบริษัทฯ
  ในรอบปีที่ผ่านมามีการเปลี่ยนแปลงในกฎระเบียบและนโยบายภายในประเทศดังกล่าวหลายเรื่อง
  อาทิ

  สาธารณรัฐอินโดนีเซีย รัฐบาลสาธารณรัฐอินโดนีเซียได้ออกกฎหมายเหมืองแร่ใหม่ (New
  Mining Law) ซึ่งอาจจะส่งผลให้มีการออกกฎระเบียบที่เกี่ยวกับภาษีเพิ่มเติม
  หรือเปลี่ยนแปลงข้อตกลงในสัญญาทำเหมือง (Coal Contract of Work)
  อันอาจจะเป็นการเพิ่มภาระค่าใช้จ่ายให้กับผู้ผลิตถ่านหินในอนาคต
  นอกจากนี้รัฐบาลสาธารณรัฐอินโดนีเซียกำลังอยู่ระหว่างการเตรียมการออกกฎหมาย DMO
  (Domestic Market Obligation)
  ซึ่งจะเป็นการกำหนดให้ผู้ผลิตถ่านหินในประเทศต้องมีการจำหน่ายถ่านหินในประเทศในสัดส่วนหนึ่ง
  เพื่อตอบสนองความต้องการใช้ภายในประเทศให้เพียงพอ และกฎหมาย Price Regulation
  ซึ่งจะเป็นการกำหนดราคาจำหน่ายถ่านหินขั้นต่ำสำหรับส่งออกไปต่างประเทศ
  เพื่อให้ผู้ผลิตไม่ขายถ่านหินออกไปต่างประเทศในราคาที่ต่ำเกินไป เพราะจะทำให้รัฐบาลเก็บภาษี
  (Royalty fee) ได้น้อย อย่างไรก็ตามหากมาตรการดังกล่าวบังคับใช้
  คาดว่าจะไม่กระทบกับบริษัทฯ อย่างมีนัยสำคัญ เพราะบริษัทฯ
  มีแผนที่จะเพิ่มสัดส่วนการขายถ่านหินในประเทศสาธารณรัฐอินโดนีเซียให้มากขึ้น สำหรับ Price
  Regulation จะเป็นการตกลงราคาขายในแต่ละปีที่เหมาะสมกับภาวะตลาดในขณะนั้น

  สาธารณรัฐประชาชนจีน เนื่องจากอยู่ในช่วงปรับปรุงและพัฒนากฎระเบียบต่างๆ
  เพื่อให้สอดคล้องกับการเติบโตทางเศรษฐกิจของประเทศ จึงมีการเปลี่ยนแปลงในหลายด้าน
  สำหรับทางด้านพลังงานซึ่งมีถ่านหินเป็นพลังงานหลักของประเทศนั้น
  รัฐบาลจึงให้ความสำคัญเป็นอย่างยิ่ง โดยได้กำหนดนโยบายต่างๆ ดังนี้

-   การควบคุมด้านความปลอดภัยของเหมืองถ่านหินและการส่งเสริมทางด้านสิ่งแวดล้อม
    มาตรการที่ทำอย่างต่อเนื่อง คือ การปิดเหมืองถ่านหินขนาดกลางและเล็กที่ไม่มีประสิทธิภาพ
    ไม่มีความปลอดภัยเพียงพอ และมีกำลังการผลิตต่ำกว่า 30,000 ตันต่อปี
    อีกทั้งกำหนดให้เหมืองที่ดำเนินการผลิตอยู่ในปัจจุบันที่ตั้งอยู่ในมณฑลซานซีและมณฑลเหอหนาน
    จะต้องมีกำลังการผลิตไม่ต่ำกว่า 90,000 ตันต่อปี
    นอกจากนี้ได้มีการกำหนดมาตรฐานด้านความปลอดภัยใหม่ เพื่อควบคุมการเกิดอุบัติเหตุ
    และลดอัตราการเสียชีวิต
    รวมทั้งมีการปรับเพิ่มอัตราการสำรองเงินกองทุนเพื่อความปลอดภัยของเหมือง
    และการเก็บภาษีทางด้านสิ่งแวดล้อม

-   การใช้ทรัพยากรธรรมชาติให้เกิดประโยชน์สูงสุด
    โดยเหมืองถ่านหินจะต้องปรับปรุงประสิทธิภาพและความสามารถในการผลิต
    รัฐบาลได้กำหนดให้เหมืองถ่านหินแหล่งใหม่ต้องมีกำลังการผลิตไม่ต่ำกว่า 300,000 ตันต่อปี
    โดยเฉพาะเหมืองแหล่งใหม่ในมณฑลซานซี มณฑลส่านซี และมณฑลอินเนอร์มองโกเลีย
    จะต้องมีกำลังการผลิตไม่ต่ำกว่า 1,200,000 ตันต่อปี
    และส่งเสริมให้เหมืองถ่านหินขนาดใหญ่ควบรวมเหมืองถ่านหินขนาดเล็ก
    อีกทั้งได้ปรับเพิ่มค่าธรรมเนียมการใช้ทรัพยากรในมณฑลที่เป็นยุทธศาสตร์ในการผลิตถ่านหินร่วมกับการปรับเพิ่มอัตราเงินกองทุนเพื่อการพัฒนาอุตสาหกรรมถ่านหินอย่างยั่งยืน

-   สร้างความสมดุลระหว่างอุปสงค์และอุปทานของถ่านหิน
    นอกจากการปิดเหมืองถ่านหินขนาดเล็กแล้ว
    รัฐบาลได้หยุดการดำเนินการประมูลสิทธิการสำรวจถ่านหินจนถึงสิ้นปี พ.ศ. 2551

-   การลดความขัดแย้งทางด้านการค้าระหว่างประเทศ
    และอนุรักษ์การใช้ทรัพยากรทางด้านพลังงานในประเทศ
    โดยการยกเลิกพิกัดภาษีการนำเข้าถ่านหิน และการปรับเพิ่มภาษีการส่งออกถ่าน Coking
    จากร้อยละ 5 เป็นร้อยละ 10 และเรียกเก็บภาษีการส่งออกถ่านหินประเภทอื่นที่ร้อยละ 10

  นอกจากนโยบายและมาตรการทางด้านพลังงานจากถ่านหินดังที่ได้กล่าวมาแล้วข้างต้น
  จะนำมาซึ่งต้นทุนการผลิตและการดำเนินงานของเหมืองถ่านหินที่ปรับตัวสูงขึ้นนั้น
  รัฐบาลได้ให้สิทธิพิเศษทางด้านภาษีเงินได้แก่บริษัทร่วมทุนจากต่างชาติ
  โดยกำหนดอัตราภาษีเงินได้ที่ 25% เท่ากับผู้ประกอบการท้องถิ่น ซึ่งมีผลบังคับใช้ตั้งแต่ 1
  มกราคม พ.ศ. 2551 เป็นต้นมา
  อย่างไรก็ตามบริษัทร่วมทุนจากต่างชาติที่ได้รับสิทธิพิเศษทางด้านภาษีเงินได้
  สามารถใช้สิทธิพิเศษต่อไปได้อีกตามสิทธิที่รัฐบาลกำหนดให้
  ทั้งนี้เหมืองถ่านหินเฮ่อปี้และต้าหนิงคงได้รับสิทธิพิเศษทางด้านภาษีต่อไปจนถึงปี พ.ศ. 2553
  และปี พ.ศ. 2554 ตามลำดับ

  จากความเสี่ยงต่างๆ ข้างต้น บริษัทฯ
  ได้มีการกำหนดให้ผู้ที่รับผิดชอบในแต่ละประเทศติดตามการเปลี่ยนแปลงด้านกฎระเบียบและนโยบายภายในของแต่ละประเทศอย่างใกล้ชิดทั้งระดับรัฐบาลกลางและท้องถิ่น
  รวมถึงได้ว่าจ้างบริษัทที่ปรึกษาด้านกฎหมายท้องถิ่นเพื่อช่วยเหลือในการตีความและแนวทางปฏิบัติเพื่อให้การดำเนินการเป็นไปอย่างถูกต้อง

6.  ความเสี่ยงด้านสิ่งแวดล้อมและความปลอดภัยในการผลิตถ่านหิน

-   ความเสี่ยงด้านสิ่งแวดล้อม

  บริษัทฯ ได้ตระหนักถึงความสำคัญในการร่วมกันปกป้องรักษาและฟื้นฟูธรรมชาติและสิ่งแวดล้อม
  บริษัทฯ ได้กำหนดนโยบายการพัฒนาที่ยั่งยืน
  ซึ่งระบุอย่างชัดเจนถึงความมุ่งมั่นในการลดและควบคุมผลกระทบต่อสิ่งแวดล้อม
  ที่เป็นผลมาจากการดำเนินงานของบริษัทฯ โดยคณะกรรมการบริหารการพัฒนาที่ยั่งยืน
  ได้กำกับและตรวจสอบผลการดำเนินงานด้านสิ่งแวดล้อม และมอบหมายให้ศูนย์พัฒนาคุณภาพ
  ความปลอดภัย และสิ่งแวดล้อม เป็นผู้ประสานงานและให้ความช่วยเหลือแก่หน่วยงานย่อยต่างๆ
  เพื่อให้การปฏิบัติตามมาตรฐานด้านสิ่งแวดล้อมสำหรับกิจกรรมการผลิตมีประสิทธิภาพสูงสุด
  ทั้งนี้บริษัทฯ ได้ปฏิบัติตามมาตรฐานด้านสิ่งแวดล้อม (Environmental Compliance)
  ให้เป็นไปตามที่กฎหมายกำหนด และได้มุ่งเน้นการใช้ทรัพยากรอย่างคุ้มค่า (Effective
  Resource Utilization)
  เพื่อเป็นการสงวนทรัพยากรธรรมชาติและควบคุมผลกระทบทางอ้อมด้านสิ่งแวดล้อมจากการใช้ทรัพยากร
  เช่น การเปลี่ยนแปลงสภาพภูมิอากาศโลก (Climate Change)
  และความหลากหลายทางชีวภาพ (Biodiversity) เป็นต้น

-   การปฏิบัติตามมาตรฐานด้านสิ่งแวดล้อม (Environmental Compliance)

  มาตรฐานด้านสิ่งแวดล้อมที่เป็นข้อกำหนดที่บริษัทฯ ต้องปฏิบัติตาม ประกอบด้วย
  มาตรฐานคุณภาพสิ่งแวดล้อมตามกฎหมาย
  และเงื่อนไขที่กำหนดในรายงานวิเคราะห์ผลกระทบด้านสิ่งแวดล้อมและแผนการจัดการ โดยในปี
  พ.ศ. 2551 ที่ผ่านมา บริษัทฯ
  มีผลการดำเนินงานตามมาตรฐานด้านสิ่งแวดล้อมในเกณฑ์ดีและมีพัฒนาการอย่างต่อเนื่อง
  อนึ่งเพื่อให้บรรลุปณิธานในการควบคุมผลกระทบต่อสิ่งแวดล้อมโดยสมบูรณ์แบบนั้น บริษัทฯ
  ได้มุ่งเน้นการจัดการปัจจัยความเสี่ยงที่สำคัญซึ่งประกอบด้วย

-   คุณภาพของน้ำที่ปล่อยจากพื้นที่เหมืองสู่แหล่งน้ำสาธารณะ โดยมีดัชนีคุณภาพหลัก คือ
    สภาพความเป็นกรดด่าง และความขุ่นข้นของตะกอนดิน
    ทั้งนี้สำหรับพื้นที่การทำเหมืองที่มีองค์ประกอบของดินและแร่ซึ่งมีศักยภาพในการก่อกำเนิดน้ำเป็นกรด
    อันได้แก่ เหมืองที่ดำเนินการอยู่แล้วในปัจจุบัน เช่น เหมืองอินโดมินโค เหมืองทรูบาอินโด
    และเหมืองโจร่ง ในสาธารณรัฐอินโดนีเซีย รวมไปถึงโครงการที่อยู่ระหว่างการพัฒนา เช่น
    แหล่งถ่านหินบารินโต ในสาธารณรัฐอินโดนีเซีย และหงสาลิกไนต์
    ในประเทศสาธารณรัฐประชาธิปไตยประชาชนลาว บริษัทฯ
    ได้จัดทำมาตรการป้องกันและแก้ไขการเกิดน้ำที่เป็นกรดจากการทำเหมือง
    ซึ่งเน้นการจัดการตั้งแต่ขั้นตอนการสำรวจ การวางแผนผลิต
    การจัดการพื้นที่ไปจนถึงการฟื้นฟูสภาพของพื้นที่ภายหลังเสร็จสิ้นกิจกรรมการผลิต
    สำหรับทุกเหมืองที่เป็นเหมืองเปิด
    การจัดทำบ่อดักตะกอนและการบำรุงรักษาให้มีประสิทธิภาพในการตกตะกอนดินที่เป็นผลจากการชะล้างพังทลายของดินเป็นมาตรฐานการปฏิบัติมาโดยตลอด
    นอกจากนี้บริษัทฯ ได้ยึดถือแนวทางการป้องกัน
    โดยทำการถมดินกลับในบ่อเหมืองให้มากที่สุดเท่าที่จะเป็นได้
    และหากจำเป็นต้องทำการทิ้งดินภายนอกบ่อเหมือง บริษัทฯ
    ได้กำหนดให้ดำเนินการฟื้นฟูสภาพกองดินโดยการปลูกป่าโดยเร็วในพื้นที่ซึ่งเสร็จสิ้นกิจกรรมการทิ้งดินแล้ว

-   ฝุ่นละอองที่เกิดจากกิจกรรมต่างๆ อาทิ การขุดขนดินและถ่านหิน
    การปรับปรุงคุณภาพของถ่านหิน และขนส่งถ่านหิน
    ด้วยสภาพพื้นที่ที่กว้างและสภาพภูมิอากาศที่เปลี่ยนแปลงตลอดเวลา
    การควบคุมการกำเนิดและแพร่กระจายของฝุ่นละอองให้ได้อย่างสมบูรณ์แบบเป็นเรื่องที่ยากในทางปฏิบัติ
    อย่างไรก็ดี บริษัทฯ
    ได้กำหนดมาตรการที่หลากหลายโดยมุ่งเน้นการจัดการอย่างเหมาะสมสำหรับแต่ละพื้นที่ปฏิบัติการ
    เช่น การสร้างแนวกันลมสำหรับพื้นที่ที่มีความเสี่ยงสูงในการก่อกำเนิดฝุ่น
    การจำกัดความเร็วของรถที่วิ่งในพื้นที่เหมือง การหมั่นพรมน้ำบนถนนที่มีพื้นผิวเป็นดิน ฯลฯ

    -   การใช้ทรัพยากร (Resource Utilization)

  ถึงแม้ว่าการใช้ทรัพยากรจะไม่ใช่ปัจจัยเสี่ยงโดยตรงต่อธุรกิจ
  แต่การใช้ทรัพยากรอย่างไม่มีประสิทธิภาพจะก่อให้เกิดภาระต่อสิ่งแวดล้อมโดยไม่จำเป็นจากมลพิษและกากของเสีย
  เป็นการเพิ่มต้นทุนการผลิต ก่อให้เกิดความขัดแย้งจากการแก่งแย่งทรัพยากรที่มีจำกัด บริษัทฯ
  จึงมุ่งเน้นการบริหารจัดการการใช้ทรัพยากรใน 2 ประเด็นหลัก ได้แก่

-   การใช้ประโยชน์จากที่ดิน ถึงแม้ว่าบริษัทฯ
    จะได้รับสิทธิในพื้นที่สัมปทานเพื่อการทำเหมืองแร่เป็นจำนวนมากก็ตาม บริษัทฯ
    ได้คำนึงถึงความสำคัญของการบริหารจัดการและใช้ประโยชน์จากพื้นที่ดังกล่าวด้วยการวางแผนการทำเหมืองอย่างรอบคอบ
    เพื่อให้เกิดผลกระทบต่อสภาพทางภูมิศาสตร์และระบบนิเวศน์น้อยที่สุด
    ตามแผนแม่บทด้านการจัดการสิ่งแวดล้อมและแผนการปิดเหมือง โดยในปี พ.ศ. 2551 บริษัทฯ
    มีพื้นที่ครอบครองทั้งสิ้น 65,560 เฮกตาร์
    แต่มีพื้นที่ที่ถูกใช้ประโยชน์จริงเพื่อการทำเหมืองมีจำนวนเพียง 12,690 เฮกตาร์
    หรือคิดเป็นร้อยละ 19.36 ของพื้นที่ทั้งหมด ขณะที่พื้นที่ที่บริษัทฯ ได้ทำการฟื้นฟูสภาพแล้วทั้งสิ้น
    6,765 เฮกตาร์ (ร้อยละ 53.31 ของพื้นที่ใช้ประโยชน์) (ข้อมูล ณ สิ้นเดือนตุลาคม
    พ.ศ. 2551) นอกจากนี้พื้นที่ในส่วนที่เหลือได้ถูกเก็บรักษาหรือสงวนไว้ในสภาพป่าดั้งเดิม
    ซึ่งเป็นการช่วยปกป้องทรัพยากรป่าไม้ในอีกทางหนึ่งด้วย นอกจากนี้บริษัทฯ
    ได้พัฒนาระบบฐานข้อมูลสารสนเทศทางด้านภูมิศาสตร์ และภาพถ่ายดาวเทียม (Geographic
    Information System and Remote Sensing; GIS-RS)
    เพื่อสนับสนุนการจัดบริหารจัดการร่วมกันระหว่างการผลิต การขนส่ง
    และการจัดการสิ่งแวดล้อม ซึ่งได้ทำการติดตั้งเสร็จสิ้นและใช้งานที่เหมืองอินโดมินโค
    และเริ่มขยายไปสู่เหมืองทรูบาอินโดในปี พ.ศ. 2551 รวมทั้งเหมืองอื่นๆ ในปีต่อไป

-   การใช้พลังงาน พลังงานจัดเป็นต้นทุนหลักอย่างหนึ่งของบริษัทฯ
    หากแต่การลดการใช้พลังงานนำมาซึ่งประโยชน์ที่จักได้ต่อสิ่งแวดล้อม
    โดยเป็นการลดการปลดปล่อยก๊าซเรือนกระจกที่เป็นสาเหตุหลักของการเปลี่ยนแปลงสภาวะอากาศของโลก
    บริษัทฯ มีความตระหนักในความสำคัญของการมีส่วนร่วมในการช่วยกันยับยั้งปัญหาดังกล่าว
    และได้กำหนดไว้ในนโยบายเพื่อความยั่งยืน
    ในเรื่องที่จะจัดทำฐานข้อมูลและรายงานปริมาณการปล่อยก๊าซเรือนกระจกต่อสาธารณะ
    ในขณะเดียวกัน บริษัทฯ ได้ดำเนินโครงการอนุรักษ์พลังงานสำหรับเหมืองทุกแห่ง
    รวมทั้งสำนักงาน ซึ่งการลดการใช้พลังงานยังเป็นการลดการก่อกำเนิดมลพิษทางอากาศอื่นๆ
    ที่เกี่ยวข้องกับการเผาไหม้เชื้อเพลิง อาทิ ซัลเฟอร์ไดออกไซด์ และออกไซด์ของไนโตรเจน

-   ความเสี่ยงด้านอาชีวอนามัยและความปลอดภัยในการทำงาน

  ด้วยลักษณะของการทำเหมืองที่เกี่ยวข้องกับกิจกรรมที่ใช้เครื่องจักรและยานพาหนะจำนวนมาก
  ความเสี่ยงต่ออุบัติภัยอันเกิดจากการทำงานย่อมมีมากเช่นกัน
  แม้ว่าจะเป็นเรื่องปกติสำหรับธุรกิจการทำเหมือง บริษัทฯ มีความมุ่งมั่นที่จะลดอัตราการเจ็บป่วย
  บาดเจ็บและเสียชีวิตอันเกิดจากการทำงานให้เหลือน้อยที่สุด
  โดยครอบคลุมถึงกิจกรรมที่ดำเนินการโดยผู้รับเหมาด้วย ในปี พ.ศ. 2551 ที่ผ่านมาบริษัทฯ
  ได้ดำเนินการบริหารและควบคุมผู้รับเหมา ให้มีการปฏิบัติงานด้วยความปลอดภัย
  ลดความเสี่ยงของโรคอันเนื่องจากการทำงาน
  และผลกระทบต่อสิ่งแวดล้อมให้เป็นไปตามมาตรการที่บริษัทฯ กำหนด

  นอกจากนั้น บริษัทฯ ได้มีการบริหารจัดการความต่อเนื่องทางธุรกิจ (Business Continuity
  Management) ที่สำนักงานกรุงเทพฯ และ สำนักงานจาการ์ต้า ซึ่งมีการฝึกซ้อมเป็นประจำทุกปี
  มีแผนป้องกันและตอบสนองในภาวะฉุกเฉิน (Emergency preparedness and response)
  ในทุกสถานประกอบการ และมีการฝึกซ้อมการปฏิบัติตามแผนเป็นประจำ
  เพื่อรองรับและลดผลกระทบจากเหตุการณ์ฉุกเฉิน และเหตุการณ์วิกฤตที่อาจจะเกิดขึ้นกับบริษัทฯ
  ได้

1.7 ความเสี่ยงจากผลกระทบด้านสังคมและชุมชน

  ผลกระทบที่เกิดขึ้นต่อชุมชนไม่ว่าจะเป็นผลกระทบด้านสิ่งแวดล้อม ความปลอดภัย และ/หรือ
  ผลกระทบทางด้านเศรษฐกิจและสังคม บริษัทฯ
  ได้ตระหนักและให้ความสำคัญโดยกำหนดแผนงานการบริหารจัดการความเสี่ยงดังกล่าว ดังนี้

-   ก่อตั้งคณะกรรมการที่ปรึกษาการพัฒนาชุมชน (Community Consultative
    Committee: CCC) ซึ่งประกอบด้วยตัวแทนจากรัฐบาลท้องถิ่น ชุมชน และบริษัทฯ

-   ดำเนินโครงการพัฒนาชุมชนที่มุ่งตอบสนองความต้องการและแก้ไขปัญหาของชุมชนแต่ละแห่ง
    ในลักษณะของการสร้างกระบวนการมีส่วนร่วม
    โดยยึดถือความต้องการขั้นพื้นฐานที่มาจากประชาชนเป็นหลักนำไปสู่การพัฒนาที่ยั่งยืนในระยะยาว
    (Go Together , Grow Together , Sustainability for Life)

-   จัดให้มีขั้นตอนการสื่อสารระหว่างชุมชนและเหมือง
    โดยมีเจ้าหน้าที่พัฒนาชุมชนของทุกเหมืองรับผิดชอบโดยตรง

-   พร้อมกันกับการติดตามตรวจสอบทัศนคติของชุมชน (Community Perception Survey)
    การจัดทำ Social Mapping เพื่อให้คณะกรรมการที่ปรึกษาการพัฒนาชุมชน
    มีฐานข้อมูลของชุมชนแต่ละแห่งโดยละเอียด สำหรับการวางแผน
    และติดตามการพัฒนาในด้านต่างๆ ได้เต็มประสิทธิภาพ

-   บริษัทฯ ได้ริเริ่มโครงการจัดทำแผนหลักเพื่อพัฒนาระบบงานความรับผิดชอบต่อสังคม (CSR
    Master Plan) ขึ้น เพื่อเป็นการเตรียมพร้อมการเข้าสู่ระบบ ISO 26000 ในอนาคตอันใกล้
    ซึ่งถือเป็นกลไกทางสังคมที่จะช่วยสร้างมาตรฐานสากลในการส่งเสริมช่วยเหลือการพัฒนาสังคมและชุมชนในประเทศอินโดนีเซียให้ก้าวหน้าและมีคุณค่า

1.8 ความเสี่ยงด้านสิ่งแวดล้อมและความปลอดภัยในการผลิตไฟฟ้า

-   ความเสี่ยงด้านสิ่งแวดล้อม

  ประเด็นหลักทางด้านสิ่งแวดล้อมของโรงไฟฟ้า คือ คุณภาพอากาศ
  ที่เป็นผลจากการปลดปล่อยก๊าซเผาไหม้จากเครื่องกำเนิดไอน้ำ โดยมีดัชนีคุณภาพที่สำคัญ ได้แก่
  ซัลเฟอร์ไดออกไซด์ ออกไซด์ของไนโตรเจน และฝุ่นละออง บริษัทฯ
  ได้มุ่งเน้นการควบคุมและลดผลกระทบที่เกิดขึ้นใน 2 ทางประกอบด้วย (ก) การป้องกัน
  โดยเลือกใช้เชื้อเพลิงที่เหมาะสม เช่น ถ่านหินคุณภาพสูงที่มีส่วนประกอบที่เป็นกำมะถันต่ำ เป็นต้น
  และ (ข) การบำบัดหรือกำจัด โดยติดตั้งระบบดักฝุ่นละอองแบบไฟฟ้าสถิตย์ (Electrostatic
  Precipitator) และระบบดักจับก๊าซซัลเฟอร์ไดออกไซด์ (Flue Gas Desulphurization)
  ให้เป็นมาตรฐานปฏิบัติในโรงไฟฟ้าที่บริษัทฯ ได้เข้าลงทุน ทั้งในประเทศไทย
  สาธารณรัฐประชาชนจีน
  และโครงการหงสาลิกไนต์ในประเทศสาธารณรัฐประชาธิปไตยประชาชนลาว นอกจากนี้
  โรงไฟฟ้าบีแอลซีพียังได้ติดตั้งระบบการตรวจวัดคุณภาพอากาศจากแหล่งกำเนิดอย่างต่อเนื่อง
  (Continuous Emission Monitoring System: CEMS)
  พร้อมกันกับติดตั้งระบบการตรวจวัดคุณภาพอากาศในบรรยากาศแบบเรียลไทม์ (Real-time
  Monitoring System) จำนวน 4 สถานีรอบโรงไฟฟ้า
  และกำหนดแผนดำเนินการสู่การรับรองอนุกรมมาตรฐาน ISO 14001 ในปี พ.ศ. 2551
  สำหรับการจัดการด้านสิ่งแวดล้อมและ Total Productive Maintenance (TPM)
  เพื่อการจัดการด้านการผลิตในอนาคตอันใกล้สำหรับโรงไฟฟ้าในสาธารณรัฐประชาชนจีน

-   ความเสี่ยงด้านอาชีวอนามัยและความปลอดภัย

  ด้วยลักษณะของการทำงานที่เกี่ยวข้องกับความร้อนและความดัน
  โรงไฟฟ้าทุกแห่งมีมาตรฐานด้านความปลอดภัยที่เข้มงวด
  โดยโรงไฟฟ้าบีแอลซีพีได้จัดทำระบบการจัดการอาชีวอนามัยและความปลอดภัย
  จนกระทั่งได้รับการรับรองมาตรฐาน OHSAS 18001 ตั้งแต่ปี พ.ศ. 2550
  พร้อมทั้งมีการซ้อมแผนฉุกเฉินฯ เป็นประจำทุกปี
  ซึ่งปีที่ผ่านมาไม่มีพนักงานหรือผู้รับเหมาได้รับการบาดเจ็บหรือเจ็บป่วยอันเนื่องมาจากการทำงาน
  โดยโรงไฟฟ้าในสาธารณรัฐประชาชนจีนได้ปฏิบัติตามมาตรการด้านความปลอดภัยที่กำหนดโดยภาครัฐอย่างเคร่งครัด
  และปีที่ผ่านมาไม่มีอุบัติเหตุขั้นร้ายแรง